Document ID: 31997R2331

Uredba Komisije (ES) št. 2331/97
z dne 25. novembra 1997
o posebnih pogojih za dodelitev izvoznih nadomestil za nekatere proizvode iz prašičjega mesa
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2759/75 z dne 29. oktobra 1975 o skupni ureditvi trga za prašičje meso [1], kakor je bila nazadnje spremenjena z Uredbo (ES) št. 3290/94 [2], ter zlasti členov 13(12) in 22 Uredbe,
ob upoštevanju Uredbe Sveta (EGS) št. 386/90 z dne 12. februarja 1990 o opravljanju nadzora pri izvozu kmetijskih proizvodov, za katere se dobijo izvozna nadomestila ali drugi zneski [3], kakor je bila spremenjena z Uredbo (ES) št. 163/94 [4], in zlasti člena 6 Uredbe,
ker člen 13 Uredbe Komisije (EGS) št. 3665/87 z dne 27. novembra 1987 o določitvi skupnih podrobnih pravil za uporabo sistema izvoznih nadomestil za kmetijske proizvode [5], kakor je bila nazadnje spremenjena z Uredbo (ES) št. 2114/97 [6], določa, da se ne dodeli nikakršno nadomestilo, če proizvodi ali blago v obliki, v kateri se izvažajo, niso ustrezne in primerne tržne kakovosti;
ker so se takšne zahteve kljub temu pokazale kot nezadostne, da bi zagotovile uporabo enotnih pogojev pri izplačevanju nadomestil za nekatere proizvode, naštete v členu 1(1) Uredbe (EGS) št. 2759/75;
ker je zato treba na ravni Skupnosti določiti dodatne pogoje v zvezi s proizvodi povprečne kakovosti in omogočiti, da se zavrne izplačevanje nadomestil za proizvode slabše kakovosti;
ker je treba določiti dodatno kakovost za proizvode, ki spadajo pod oznaki KN 16010099 in 16024919 in ne vsebujejo perutninskega mesa ter pri katerih je treba postaviti visoka merila kakovosti, da bi omejili vsa nadomestila, dodeljena za takšne proizvode, če količine, ki jih zajemajo zahtevki za izvozna dovoljenja, presegajo ali je možno, da bodo presegale, tradicionalne količine;
ker je bistveno, da se določijo pregledi, s katerimi se zagotavlja skladnost s to uredbo; ker je treba takšne preglede izvajati v skladu z Uredbo Komisije (ES) št. 2221/95 z dne 20. septembra 1995 o določitvi podrobnih pravil za uporabo Uredbe Sveta (EGS) št. 386/90 o fizičnih pregledih, opravljenih pri izvozu kmetijskih proizvodov, ki izpolnjujejo pogoje za plačilo izvoznih nadomestil [7], kakor je bila spremenjena z Uredbo (ES) št. 1167/97 [8], in morajo predvsem vključevati organoleptični pregled ter fizikalne in kemične analize; ker je treba zahtevkom za nadomestila v skladu s tem priložiti pisno izjavo, da zadevni proizvodi ustrezajo zahtevam, določenim v tej uredbi;
ker je treba določiti nekatere jasno opredeljene analize zaradi zagotovitve standardizacije fizičnih in kemičnih pregledov;
ker so nastale tudi spremembe pri številu proizvodov, za katere se dodelijo nadomestila, in pri sklicevanjih na različne zadevne uredbe; ker je zaradi preprostejšega upravljanja treba razveljaviti Uredbo Komisije (EGS) št. 171/78 z dne 30. januarja 1978 o posebnih pogojih za dodelitev izvoznih dovoljenj za nekatere proizvode iz prašičjega mesa [9], kakor je bila nazadnje spremenjena z Uredbo (EGS) št. 1526/92 [10];
ker so ukrepi, predvideni s to uredbo, v skladu z mnenjem Upravljalnega odbora za prašičje meso,
SPREJELA NASLEDNJO UREDBO:
Člen 1
1. Brez poseganja v druge določbe Skupnosti in zlasti v Uredbo (EGS) št. 3665/87 se izvozna nadomestila dodelijo samo za proizvode, naštete v Prilogi I k tej uredbi, kadar:
(a) so v skladu s pogoji, določenimi v tej uredbi;
in
(b) okence 44 izvozne deklaracije vključuje besede "blago je v skladu z Uredbo (ES) št. 2331/97".
2. Za uporabo te uredbe štejejo proizvodi, ki so proizvedeni za prehrano ljudi ter so zaradi uporabljenih surovin, priprave v zadovoljivih higienskih razmerah in svojega pakiranja za prehrano zanjo primerni, štejejo za proizvode ustrezne in primerne tržne kakovosti v smislu člena 13 Uredbe (EGS) št. 3665/87.
Člen 2
Pri izvajanju pregledov iz člena 5 Uredbe (ES) št. 2221/95 pregledi proizvodov, ki jih zajema ta uredba, vključujejo:
(a) organoleptični pregled;
in
(b) fizikalno in kemično analizo z uporabo metod, določenih v Prilogi II k tej uredbi.
Člen 3
Uredba (EGS) št. 171/78 se razveljavi.
Člen 4
Ta uredba začne veljati z dnem objave v Uradnem listu Evropskih skupnosti.
Uporablja se od 1. decembra 1997.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. novembra 1997

Labels: 0
3
17